Abudu

Abudu – alternatyviosios muzikos grupė iš Lietuvos. Ją sudaro penki nariai: Domantas Starkauskas (gitara, vokalas), Vytenis Starkauskas (gitara, vokalas), Leonas Rėčkus (sintezatorius, vokalas), Lukas Keraitis (bosinė gitara) ir Mantas Daujotas (būgnai). Savo veiklą grupė pradėjo 2015 m. ir iki šiol yra išleidusi du albumus: „Akys žvyro pilnos“ (2017 m.) ir „Gaisras“ (2020 m.). Pastarasis albumas buvo apibūdintas kaip vienas geriausių alternatyviosios muzikos albumų 2020 m.

Istorija 

Visi grupės nariai yra kilę iš Zanavykijos - Šakiuose susikūrusi grupė Lietuvoje išgarsėjo išleidusi pirmuosius singlus „Pavasaris“ ir „Įkvėpimui“.

Grupė viešojoje erdvėje debiutavo su daina „Įkvėpimui“ KlipVid konkurse. 2015 m. grupė surengė debiutinį koncertą indie roko bare Liverpulyje (Liverpool Indie/Rock Bar). Vėliau įvyko dar keli įsimintini grupės koncertai, o 2016 m. muzikantai apšildė grupę Garbanotas Bosistas Liverpulyje. Po kiek laiko grupės nariai dalyvavo klubo „Tamsta“ organizuojamame jaunųjų grupių konkurse „Garažas’16“. Šiame konkurse grupė pateko į finalą, kuriame užėmė trečiąją vietą su hitu „Pavasaris“. Grupės nariai ir toliau repetavo, kol galiausiai į kultūros baro „Kablys“ sceną lipo prieš pat suomių atlikėjo Jako Eino Kalevio pasirodymą. Grupė yra nusifilmavusi akustinės bei gyvosios muzikos projekte „Vilnius Temperature“, sugrojusi LRT Opus vasaros terasoje bei dalyvavusi tokiuose festivaliuose kaip „Galapagai“ ir „Saulėtos naktys“. Po ilgesnės pertraukos grupė paviešino naujausią kūrinį „Pavargau“ ir paskelbė apie 2017 m. išleistą debiutinį albumą „Akys žvyro pilnos“. 2020 m. grupė pristatė antrąjį savo albumą „Gaisras“ ir pirmąją vinilinę plokštelę. Albumo „Gaisras“ pristatymas vyko „Vasaros terasoje“, kuriame buvo rodomas albumui skirtas filmas. Filme buvo atskleista „Abudu“ veikla tiek scenoje, tiek už jos ribų ir paminėtas faktas, jog grupė norėjo nutraukti savo veiklą.

Stilius ir įtaka 

„Abudu“ kūryboje grojama gitara, būgnais bei sintezatoriumi. Grupės narių vokalai apibūdinami kaip lyriški ir ramūs, tačiau protarpiais yra rėkiantys ir maištingi. Kūryboje daug nostalgijos, taip pat mažai linksmybių ir džiaugsmo. „Abudu“ yra labai eklektiški, o jų dainose reiškiamos emocijos jungia visus kūrinius bei atskleidžia realybę, kurioje viskas laikina ir nepastovu. Dainų tekstuose dažnai randamos sąsajos su Biblija, ypač apdainuoti Pradžios knygos siužetai.  

Grupė savo vaizdo klipus filmuoja apleistuose pastatuose, laivuose, miškuose, baseinuose, degalinėse. Tai grupei yra svarbi priemonė pagrindinei kūrinio minčiai bei emocijai išreikšti.

Šaltiniai 

Lietuvos roko atlikėjai